FÆLLES HOLDNING (EF) Nr. 7/96 fastlagt af Rådet den 22. december 1995 med henblik på vedtagelse af Europa-Parlamentet og Rådets direktiv 96/. . ./EF af . . . om ændring af direktiv 80/777/EØF om indbyrdes tilnærmelse af medlemsstaternes lovgivning om udvinding og markedsføring af naturligt mineralvand (96/C 59/04)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

Ved direktiv 80/777/EØF (4) blev medlemsstaternes lovgivning om udvinding og markedsføring af naturligt mineralvand harmoniseret;

det væsentlige formål med enhver bestemmelse om naturligt mineralvand bør være at beskytte forbrugernes sundhed, forhindre at forbrugerne bliver vildledt, samt sikre loyal handel;

det er ønskeligt, at direktiv 80/777/EØF ændres, for at der kan tages hensyn til den tekniske og videnskabelige udvikling siden 1980; det er også ønskeligt, at direktivets bestemmelser rationaliseres i forhold til andre bestemmelser i fællesskabslovgivningen om levnedsmidler;

det er nødvendigt at udvide perioden for anerkendelse af naturligt mineralvand fra tredjelande med henblik på at forenkle de administrative procedurer;

det er nødvendigt at definere, under hvilke omstændigheder det kan tillades at anvende ozonberiget luft med henblik på at udskille ubestandige stoffer fra naturligt mineralvand, uden at vandets sammensætning med hensyn til de væsentlige bestanddele ændres;

angivelse af den analytiske sammensætning af naturligt mineralvand bør gøres obligatorisk af hensyn til forbrugeroplysingen;

der bør fastsættes bestemmelser for kildevand;

for at sikre, at det indre marked for naturligt mineralvand fungerer gnidningsløst, bør der indføres en procedure, der gør det muligt for medlemsstaterne at koordinere deres indsats, hvis der opstår situationer, som indebærer en risiko for den offentlige sundhed;

der bør fastsættes en procedure med henblik på at fastlægge detaljerede bestemmelser vedrørende naturligt mineralvand, navnlig grænserne for koncentrationer af visse bestanddele i naturligt mineralvand; der bør vedtages bestemmelser om angivelse i mærkningen af store koncentrationer af visse bestanddele; der bør fastlægges analysemetoder, herunder detektionsgrænser, til at fastslå fravær af forurening af naturligt mineralvand samt prøvetagningsprocedurer og analysemetoder, der er nødvendige for at kontrollere naturligt mineralvands mikrobiologiske karakteristika;

enhver afgørelse om naturligt mineralvand, som kan få virkninger for den offentlige sundhed, bør vedtages efter høring af Den Videnskabelige Komité for Levnedsmidler -

UDSTEDT FØLGENDE DIREKTIV:

Artikel 1

Direktiv 80/777/EØF ændres således:

1) Artikel 1, stk. 2, tredje afsnit, affattes således:

»Gyldigheden af den i andet afsnit nævnte attestation kan ikke overstige fem år. Hvis attestationen fornyes inden udløbet af den nævnte periode, er det ikke nødvendigt på ny at foretage den i første afsnit nævnte anerkendelse.«

2) Artikel 4 affattes således:

»Artikel 4

1. Naturligt mineralvand, således som det forekommer ved kildeudspringet, må ikke underkastes nogen anden behandling end:

a) udskillelse af ubestandige stoffer, såsom jern- og svovlforbindelser, ved filtrering eller dekantering, eventuelt efter forudgående iltning, såfremt denne behandling ikke medfører nogen ændring i vandets sammensætning for så vidt angår de væsentlige bestanddele, der er bestemmende for dets egneskaber

b) udskillelse af jern-, mangan- og svovlforbindelser samt af arsen i visse typer naturligt mineralvand ved behandling med ozonberiget luft, såfremt denne behandling ikke medfører nogen ændring i vandets sammensætning for så vidt angår de væsentlige bestanddele, der er bestemmende for dets egenskaber, og når behandlingen

- opfylder de betingelser, som fastsættes i overensstemmelse med fremgangsmåden i artikel 12, og sker efter høring af Den Videnskabelige Komité for Levnedsmidler, der er nedsat ved Kommissionens afgørelse 95/273/EF (*)

- meddeles til og specielt kontrolleres af de kompetente myndigheder

c) udskillelse af uønskede bestanddele bortset fra dem, der er anført i litra a) og b), såfremt denne behandling ikke medfører nogen ændring i vandets sammensætning for så vidt angår de væsentlige bestanddele, der er bestemmende for dets egenskaber, og når behandlingen

- opfylder de betingelser, som fastsættes i overensstemmelse med fremgangsmåden i artikel 12, og sker efter høring af Den Videnskabelige Komité for Levnedsmidler

- meddeles til og specielt kontrolleres af de kompetente myndigheder

d) fuldstændig eller delvis fjernelse af fri kulsyre ved udelukkende fysiske processer.

2. Naturligt mineralvand, således som det forekommer ved kildeudspringet, må ikke underkastes nogen anden tilsætning end optagelse eller genoptagelse af kulsyre på de i bilag I, del III, fastsatte betingelser.

3. Navnlig er enhver desinficerende behandling, uanset midlet, og, med forbehold af stk. 2, tilsætning af bakteriostatiske stoffer eller enhver anden behandling, der kan ændre det naturlige mineralvands mikrobevirksomhed, forbudt.

4. Stk. 1 er ikke til hinder for anvendelse af naturligt mineralvand til fremstilling af alkoholfrie læskedrikke.

(*) EFT nr. L 167 af 18. 7. 1995, s. 22.«

3) Artikel 7, stk. 2, erstattes af følgende:

»2. Mærkningen af naturligt mineralvand skal endvidere indeholde følgende obligatoriske angivelser:

a) angivelse af den analytiske sammensætning, herunder opregning af de karakteristiske bestanddele

b) stedet, hvor kilden udnyttes, og kildens navn

c) oplysning om enhver form for behandling som omhandlet i artikel 4, stk. 1, litra b) og c).

2a. Såfremt der ikke foreligger fællesskabsbestemmelser om oplysning om enhver form for behandling, jf. stk. 2, litra c), kan medlemsstaterne opretholde de nationale bestemmelser.«

4) Artikel 7, stk. 3, udgår.

5) I artikel 9 indsættes følgende stykker:

»4a. Udtrykket »kildevand« er forbehold vand, der er beregnet til konsum i dets naturlige tilstand og aftappet på flaske ved kilden, og som:

- opfylder udvindingsbetingelserne i bilag II, punkt 2 og 3

- opfylder de mikrobiologiske krav i artikel 5

- opfylder mærkningskravene i artikel 7, stk. 2, litra b) og c), og artikel 8

- ikke har været underkastet nogen anden behandling end dem, der er nævnt i artikel 4. Der kan gives tilladelse til andre behandlinger efter fremgangsmåden i artikel 12.

Derudover skal kildevand overholde bestemmelserne i Rådets direktiv 80/778/EØF af 15. juli 1980 om kvaliteten af drikkevand (*).

4b. Såfremt der ikke foreligger fællesskabsbestemmelser om behandling af kildevand, jf. stk. 4a, fjerde led, kan medlemsstaterne opretholde de nationale bestemmelser om behandling.

(*) EFT nr. L 229 af 30. 8. 1980, s. 11. Direktivet er senest ændret ved tiltrædelsesakten af 1994.«

6) Artikel 10, stk. 2, udgår.

7) Følgende artikel indsættes:

»Artikel 10a

1. Hvis en medlemsstat ud fra præcise grunde konstaterer, at et naturligt mineralvand ikke er i overensstemmelse med bestemmelserne i dette direktiv, eller at det udgør en sundhedsmæssig fare og alligevel omsættes frit i en eller flere medlemsstater, kan medlemsstaten midlertidigt suspendere eller begrænse handelen med den pågældende vare på sit område. Den underretter straks Kommissionen og de øvrige medlemsstater herom og begrunder sin beslutning.

2. På begæring af en medlemsstat eller af Kommissionen tilvejebringer den medlemsstat, som har anerkendt mineralvandet, enhver relevant oplysning vedrørende anerkendelsen af vandet sammen med resultaterne af den regelmæssige kontrol.

3. Kommissionen undersøger snarest i Den Stående Levnedsmiddelkomité de grunde, som den i stk. 1 nævnte medlemsstat har anført, hvorefter den omgående afgiver udtalelse og træffer passende foranstaltninger.

4. Hvis Kommissionen finder, at ændringer til dette direktiv er nødvendige for at sikre beskyttelsen af den offentlige sundhed, bringer den fremgangsmåden i artikel 12 i anvendelse med henblik på vedtagelse af disse ændringer. Den medlemsstat, som har truffet beskyttelsesforanstaltninger, kan i så fald opretholde dem, indtil ændringerne er blevet vedtaget.«

8) Artikel 11 affattes således:

»Artikel 11

1. Efter fremgangsmåden i artikel 12 træffes der afgørelse om:

- grænser for koncentrationer af bestanddele i naturligt mineralvand

- nødvendige bestemmelser om angivelse i mærkningen af store koncentrationer af visse bestanddele

- betingelser for anvendelse af ozonberiget luft som omhandlet i artikel 4, stk. 1, litra b)

- oplysninger om behandlinger som omhandlet i artikel 7, stk. 2, litra c).

2. Efter fremgangsmåden i artikel 12 kan der træffes afgørelse om:

- analysemetoder, herunder detektionsgrænser, til at fastslå fraværet af forurening af naturligt mineralvand

- prøvetagningsprocedurer og analysemetoder, der er nødvendige for at kontrollere naturligt mineralvands mikrobiologiske egenskaber.«

9) Følgende artikel indsættes:

»Artikel 11a

Enhver afgørelse, der kan få virkninger for den offentlige sundhed, træffes af Kommissionen efter høring af Den Videnskabelige Komité for Levnedsmidler.«

Artikel 2

Medlemsstaterne ændrer om nødvendigt deres love og administrative bestemmelser, således at:

- handel med produkter, der opfylder bestemmelserne i dette direktiv, tillades senest fra den . . . (5)

- handel med produkter, der ikke opfylder bestemmelserne i dette direktiv, forbydes fra den . . . (6). Produkter, der er markedsført eller mærket inden dette tidspunkt, og som ikke opfylder direktivets bestemmelser, kan dog omsættes, indtil lagrene er opbrugt.

De giver straks Kommissionen meddelelse herom.

Disse ændringsbestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i . . ., den . . ..

På Europa-Parlamentets vegne

Formand

På Rådets vegne

Formand

(1) EFT nr. C 314 af 11. 11. 1994, s. 4.

(2) EFT nr. C 110 af 2. 5. 1995, s. 55.

(3) Europa-Parlamentets udtalelse af 11. oktober 1993 (EFT nr. C 287 af 30. 10 1995), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 229 af 30. 8. 1980, s. 1. Direktivet er senest ændret ved tiltrædelsesakten af 1985.

(5) Tolv måneder efter vedtagelsen af direktivet.

(6) 24 måneder efter vedtagelsen af direktivet.

RÅDETS BEGRUNDELSE

I. INDLEDNING

1. Kommissionen forelagde den 27. oktober 1994 et forslag (1) om udvinding og markedsføring af naturligt mineralvand, som bygger på traktatens artikel 100 A.

2. Europa-Parlamentet vedtog sin førstebehandlingsudtalelse om forslaget den 11. oktober 1995 (2). Det Økonomiske og Sociale Udvalg afgav udtalelse den 23. februar 1995 (3).

3. Som følge af Europa-Parlamentets udtalelse forelagde Kommissionen et ændret forslag den 29. november 1995 (4).

4. Den 22. december 1995 fastlagde Rådet sin fælles holdning i overensstemmelse med traktatens artikel 189 B.

II. FORMÅLET MED FORSLAGET

5. På Det Europæiske Råds møde i Edinburgh den 11. og 12. december 1992 noterede stats- og regeringscheferne sig, at Kommissionen havde til hensigt at rationalisere visse direktiver, hvis bestemmelser var unødvendigt detaljerede. Direktiv 80/777/EØF var et af de direktiver, der kunne rationaliseres. Forslaget tager især sigte på bestemmelser vedrørende:

- sammensætningen af naturligt mineralvand

- ozonbehandling af naturligt mineralvand

- mærkning af naturligt mineralvand

- naturligt mineralvand importeret fra tredjelande

- vand på flaske under betegnelsen »kildevand«

- almindelige bestemmelser.

III. ANALYSE AF DEN FÆLLES HOLDNING

6. Den fælles holdning svarer i alt væsentligt til Kommissionens ændrede forslag. Den tager derfor hensyn til de fleste af Europa-Parlamentets ændringsforslag, som Kommissionen har accepteret, herunder især ændringsforslag nr. 1 og 4; Rådet har principielt accepteret ændringsforslag nr. 5, 7, 8 og 9.

I betragtning af de mange detaljerede bestemmelser i teksten afviger den fælles holdning på en række specifikke punkter efter aftale med Kommissionen fra det ændrede forslag. Der er i de fleste tilfælde tale om, at teksten er blevet gjort klarere, eller der er tale om mindre ændringer, som er forenelige med den generelle tendens i det ændrede forslag.

7. Rådet har navnlig godtaget ændringsforslag nr. 1, som vedrører gyldighedsperioden for attestation af naturligt mineralvand indført fra tredjelande, som ikke kan overstige fem år.

8. Rådet accepterer ligeledes ændringsforslag nr. 4 i sin fælles holdning. Ændringen vedrører en rapport og - når det er hensigtsmæssigt - ethvert forslag om anvendelse af bestemmelserne (bilag I, afsnit II, punkt 1.2.12) om toksiciteten af visse af vandets bestanddele, som Kommissionen skal sende til Rådet.

9. Rådet er enig i grundtanken bag Europa-Parlamentets ændringsforslag nr. 8 (Kommissionen har i princippet accepteret denne ændring i sit ændrede forslag) vedrørende forskellige former for behandling af naturligt mineralvand (artikel 4). Rådet har strammet betingelserne for behandling med ozonberiget luft og andre behandlinger, ved kun at tillade anvendelse af en sådan behandling efter høring af Den Videnskabelige Komité for Levnedsmidler, og kun efter at den pågældende behandling er meddelt til og specielt kontrolleret af de kompetente myndigheder; formålet hermed er at øge forbrugerbeskyttelsesniveauet.

10. Sidstnævnte aspekt tages der også hensyn til i Rådets accept af grundtaken bag Europa-Parlamentets ændringsforslag nr. 9, som Kommissionen i princippet også har accepteret. Rådet har accepteret, at der i teksten indsættes en bestemmelse om, at mærkningen skal indeholde oplysning om ovennævnte former for behandling.

11. Rådet har desuden accepteret princippet i Europa-Parlamentets ændringsforslag nr. 7 (Kommissionen har i princippet accepteret denne ændring i sit ændrede forslag) vedrørende udtrykket »kildevand«; Rådet har accepteret at medtage sådanne produkter i direktivet med den bemærkning, at kildevand skal overholde bestemmelserne i direktiv 80/778/EØF om kvaliteten af drikkevand beregnet til konsum og med den supplerende tilføjelse, at kildevand principielt skal være aftappet på flaske ved kilden.

12. Endelig har Rådet accepteret hensigten i Europa-Parlamentets ændringsforslag nr. 5 (Kommissionen har i princippet accepteret denne ændring i sit ændrede forslag). Rådet finder, at ændringen er dækket af artikel 11, første led, som vedrører grænser for koncentrationer af bestanddele i naturligt mineralvand.

13. Rådet har ikke set sig i stand til at acceptere Europa-Parlamentets ændringsforslag nr. 6 (Kommissionen har heller ikke accepteret det), fordi Rådet mener, at naturligt mineralvand sælges i sin naturlige tilstand, og at det kun sælges til forbrugeren, hvis de kompetente myndigheder har tilladt og kontrolleret det. Derfor skal mineralvand ikke automatisk være underordnet parametrene for toksikologiske stoffer for drikkevand i direktiv 80/778/EØF. Direktiv 80/778/EØF udelukker også klart naturligt mineralvand fra direktivets anvendelsesområde.

14. Rådet finder, at det ved at søge en samlet løsning har fundet et afbalanceret kompromis mellem yderst forskellige holdninger og samtidig taget hensyn til de vigtigste af Europa-Parlamentets ændringer.

(1) EFT nr. C 314 af 11. 11. 1994, s. 4.

(2) EFT nr. C 287 af 30. 10, 1995.

(3) EFT nr. C 110 af 2. 5. 1995.

(4) EFT nr. C 33 af 6. 2. 1996, s. 15.